Të drejtat e grave në Pakistan dhe Afganistan
Dhuna dhe konflikti cungojnë të drejtat e grave në Pakistan dhe Afganistan
Konfliktet e tejzgjatura në Pakistan dhe Afganistan kanë pasur një efekt veçanërisht të ashpër mbi gratë në të dy vendet. Korespondentja e Zërit të Amerikës Sharon Behn bisedoi me analistë se si terrorizmi, konfliktet sektare, kriminaliteti dhe një kulturë mosndëshkimi janë duke kufizuar mundësinë e grave për të shkuar në shkollë dhe për të punuar jashtë shtëpisë, duke mbetur në një hapësirë publike gjithnjë e më të vogël. Gjatë dekadës së fundit, gratë kanë shënuar arritje të rëndësishme nga ana shoqërore, politike dhe financiare si në Pakistan edhe në Afganistan. Por analistët thonë se arritjet janë nën kërcënim. Në Afganistan, talibanët po rifitojnë kontrollin e disa zonave të vendit dhe po imponojnë përsëri besimin e tyre se gratë nuk duhet të arsimohen ose të marrin pjesë në shoqëri jashtë shtëpisë. Zoti Nader Nadery, drejtor i Njësisë së Kërkimeve dhe Vlerësimeve të Afganistanit, thotë se në zonat ku mungon sundimi i ligjit, nuk ka asnjë ndëshkim për ata që kryejnë dhunë, sidomos ndaj grave. Në ato zona, thotë ai, mbrojtja bëhet çështja parësore por shpesh përdoret kundër vetë grave. Hulumtuesi social pakistanez Nazish Brohi thotë se në zonat ku kanë ndikim veprimet e talibanëve pakistanezë, vajzat janë duke u vënë nën shënjestër, dhe gratë janë tërhequr prapa perçes dhe në shtëpitë e tyre. Në jug dhe jugperëndim të Pakistanit, dhuna etnike gjithashtu ka detyruar gratë të mbulojnë fytyrat e tyre dhe ka ndaluar rëndë lëvizshmërinë e tyre sociale. Zoti Brohi thotë se me përkeqësimin e përgjithshëm të sundimit të ligjit në Pakistan, gratë e ndjejnë se shteti nuk mund t’i mbrojë ato. Në vend të kësaj, ato i janë drejtuar grupeve lokale për ndihmë dhe mbrojtje. Por analistët thonë se pavarësisht kërcënimit me dhunë ose dhe me vdekje, gratë ende po ecin përpara në të dy vendet. Në Afganistan, ku gratë kujtojnë mirë jetën nën sundimin e talebanëve kur ata dënoheshin kur dilnin nga shtëpia pa një mashkull pranë ose edhe në se zbulonin qoftë edhe disa centimetra të kyçit të këmbës, zoti Nadery thotë se gratë janë duke luftuar kundër ligjeve që do të cënonin të drejtat e tyre. Dhe në cilado nga këto beteja, gratë fituan.